**Latvijas Republikas tiesībsargam**

tiesibsargs@tiesibsargs.lv

*Par Ministru kabineta 2013.gada 26.novembra*

*noteikumu Nr.1354 pilnveidošanu*

Pamatojoties uz Ministru prezidenta 2018.gada 25.jūnija rezolūciju Nr.90/TA-1143, Finanšu ministrija sadarbībā ar Tieslietu ministriju (turpmāk – Ministrijas) ir izvērtējusi Latvijas Republikas tiesībsarga (turpmāk – Tiesībsargs) 2018.gada 12.jūnija vēstulē
Nr.6-8/179 minēto problemātiku un piedāvātos risinājumus, un sniedz šādu informāciju.

Tiesībsargs savā vēstulē norāda, ka gadījumos, kad maksātnespējas administrators atbilstoši Maksātnespējas likuma 111.panta septītajai daļai ar kreditoru piekrišanu ir izslēdzis jelkādu mantu no mantas pārdošanas plāna, tiesai atbilstoši Civilprocesa likuma 363.20pantam ir pienākums pārliecināties par administratora rīcību ar mantu. Atzīstot mantas izslēgšanu no mantas pārdošanas plāna par pamatotu, tiesa pēc būtības akceptē, ka tā paliks par bezsaimnieka mantu. Tiesībsarga ieskatā tiesa pēc būtības apstiprina (konstatē juridisku faktu), ka attiecīgās juridiskās personas manta paliek bez īpašnieka, kas atbilstoši Civillikuma 417.pantam un Komerclikuma 317. panta trešajai daļai ir atzīstama par valstij piekritīgu.

Ievērojot minēto, Tiesībsargs ierosina grozīt Ministru kabineta 2013.gada 26.novembra noteikumu Nr.1354 “Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā” (turpmāk – Ministru kabineta 2013.gada 26.novembra noteikumi Nr.1354) 2.punktu, papildinot to ar gadījumu, ka atbildīgā iestāde paziņo Valsts ieņēmumu dienestam par izpildāmu tiesas lēmumu par maksātspējas procesa izbeigšanu (sakarā ar izpildītu kreditoru prasījumu segšanas plānu), kura slēguma bilancē ir maksātnespējas procesa ietvaros nerealizēts īpašums.

Tiesībsarga ieskatā šāda gadījuma paredzēšana Ministru kabineta 2013.gada 26.novembra noteikumu Nr.1354 2.punktā atbilst Latvijas tiesiskajai realitātei, proti, personu maksātnespējas procesi var tikt un tiek izbeigti ar mantu, kas paliek nerealizēta (valstij piekritīga), kā arī šāda gadījuma paredzēšana normatīvajos aktos izslēgtu atkārtotu vēršanos tiesā par jautājumu, ko tā paša līmeņa tiesa pēc būtības jau ir izvērtējusi, tādējādi mazinot tiesu noslogotību un efektivizējot attiecīgo procesu kopumā.

Ministrijas piekrīt Tiesībsarga vēstulē paustajam viedoklim, ka rīcība ar mantu, kas palikusi pēc sabiedrības izslēgšanas no komercreģistra, izbeidzoties maksātnespējas procesam, un ir reģistrēta publiskos reģistros uz sabiedrības vārda, šobrīd spēkā esošajos normatīvajos aktos nav tiesiski noregulēta, tādējādi pastāv zināma problēma par mantas piekritību un kompetenci rīkoties ar to. Vienlaikus Ministrijas piekrīt Tiesībsarga norādītajiem apsvērumiem, ka nevajadzētu papildus noslogot tiesas ar šādu jautājumu, jo nekustamais īpašums, kas palicis pēc juridiskās personas darbības izbeigšanas, ja tai nav tiesību un saistību pārņēmēja (t.sk. maksātnespējas procesa rezultātā izbeigta kapitālsabiedrības darbība), ir piekritīgs valstij uz likuma pamata un papildus nav nepieciešams tiesas vai kādas citas iestādes apstiprinājums.

Tādējādi, apzinot konkrēto problēmu, tika izvērtēts Tiesībsarga vēstulē piedāvātais risinājums un, izstrādājot Ministru kabineta noteikumu projektu “Grozījumi Ministru kabineta 2013.gada 26.novembra noteikumos Nr.1354 “Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā”” (projekts izsludināts Valsts sekretāru 2018.gada 9.augusta sanāksmē, prot. Nr.31 10.§, VSS-785), tika veikti precizējumi Ministru kabineta 2013.gada 26.novembra noteikumu Nr.1354 2.punktā, vārdu “spriedums” aizstājot ar vārdu “nolēmums”.

Vienlaikus Ministrijas vērš uzmanību, ka ir apzinātas arī citas problēmsituācijas par rīcību ar mantu, kas palikusi pēc juridiskas personas darbības izbeigšanās, un tam ir nepieciešams daudz plašāks izvērtējums tiesiskā regulējuma precizēšanai. Ņemot vērā minēto, tiks veikta rūpīga analīze, lai šos jautājumus sakārtotu kompleksi attiecībā uz visu bezmantinieka un bezīpašnieka mantu.

Tādējādi informējam, ka, ņemot vērā Tiesībsarga ierosinājumus, jautājums problēmsituācijas sakārtošanai tiks risināts kompleksi, tādēļ Tiesībsarga vēstulē norādītajā termiņā sasniegt konkrētu rezultātu nav iespējams. Savukārt Ministru kabineta 2013.gada 26.novembra noteikumu Nr.1354 grozījumi ir tikai viens no pasākumiem problēmsituācijas risināšanā, un, tā kā projekts vēl atrodas saskaņošanas procesā, tajā piedāvātā redakcija vēl var tikt precizēta.

Ministru prezidents M.Kučinskis

Finanšu ministre D.Reizniece-Ozola